Meisie (14) mag 'gevries' word na kankerdood | Maroela Media
'n 14-jarige meisie van Engeland se liggaam gaan kriogenies bewaar word, nadat sy aan kanker oorlede is.
"Ek wil leef en langer leef en ek dink hulle kan in die toekoms 'n kuur vir kanker vind en my dan wakker maak," het die meisie in 'n brief aan regter Peter Jackson geskryf voordat sy onlangs dood is.
Sy het geskryf sy wil kriogenies bewaar word, aangesien sy dan moontlik die geleentheid kan kry om eendag – dalk eers oor honderde jare – weer te lewe. "Ek wil nie begrawe word nie. Ek wil hierdie kans hê. Dit is my wens," het sy in haar brief geskryf.
Die meisie was te siek om self die hofverrigtinge by te woon, maar Jackson het haar in die hospitaal besoek. Volgens Jackson is hy beïndruk met die dapper manier waarop sy haar onvermydelike afsterwe as gevolg van die rare soort kanker hanteer het.
Haar smeekbede het regter Jackson oortuig om haar laaste wens toe te staan. Hy het gesê dit is die eerste hofbevel van sy soort in Engeland en moontlik in die wêreld. Jackson het bygevoeg die meisie het die mees basiese bewaringsopsie gekies, wat sowat $46 000 (R670 000) kos.
Haar geskeide ouers het aanvanklik nie saamgestem oor haar wens nie. Haar ma was ten gunste daarvan, maar haar pa het dit teengestaan. Hy het egter nader aan haar dood toegegee.
Die meisie het die hof versoek dat slegs haar ma toegang tot haar liggaam sou hê sodat sy kriogenies bewaar kan word. Haar ma sal haar liggaam na 'n spesialisfasiliteit in Michigan in Amerika neem vir die proses om te begin. Die tegniek is baie omstrede, maar sommige mense glo liggame kan gevries word en dan weer later lewend gemaak word. Die mediese gemeenskap is egter skepties oor die tegniek.
"Dit is 'n voorbeeld van die nuwe vrae wat die wetenskap vir die gereg kan inhou in die toekoms," het Jackson gesê. Sy bevel is al in Oktober gemaak, maar die media is verbied om daaroor berig te terwyl die meisie nog gelewe het.
$46 000 is nie R67000 nie. Dalk R 670000?
Vreemde versoeke kon na vore en dit van kinders
As mens sonder God is het jy geen hoop. Dit sal almal nog sien wanneer daar net 'n paar korrels in jou uurglas oor is. Dis so jammer dat hierdie kind nie kon vrede vind nie.